
Tanácsnoki beszámoló

Tisztelt Képviselő-testület!

Közrendvédelmi tanácsnokként 2024-ben, kinevezésemet követően folyamatosan figyelemmel kísértem a zuglói és a budapesti rendvédelmi szervek tevékenységét. Ezzel párhuzamosan 2025-ben is aktívan jelen voltam a közbiztonsági és bűnmegelőzési feladatokban. Kapcsolatokat építettem ki és ápoltam a Zuglói Rendőr-főkapitánysággal, a  XIV. Kerületi Hivatásos Tűzoltóparancsnoksággal,  a Fővárosi Közterület-felügyelettel, valamint a Budapesti és Agglomerációs Polgárőr Szervezetek Szövetségével. Fontosnak tartottam továbbá a kapcsolattartást a zuglói rendészettel, a ZKNP-vel, különböző civil szervezetekkel és minden egyéb olyan intézménnyel, amelyek szerepe jelentős a közbiztonság és bűnmegelőzés területén.
[bookmark: _GoBack]Kiemelkedő feladatként kezeltem a Zuglói Rendészet 2025. januári tevékenységének figyelemmel kísérését, különösen az illegális szemétlerakás elleni fellépést. Javaslatomra sikerült több illegális hulladéklerakó pontot felszámolni azáltal, hogy megszüntették a szelektív hulladékgyűjtő helyeket. Emellett kezdeményeztem, hogy a parkokban lévő nyitott szemeteseket tetővel fedjék le a hulladék elszóródásának megakadályozása érdekében.
Az országos rendőrhiány, amely kerületünket is érinti, komoly kihívást jelent, amit az önkormányzat nem tud önállóan megoldani. Ennek ellenére örömmel számolhatok be arról, hogy a közös járőrszolgálat a rendőrség és a zuglói rendészet között újraindult, ami nagyban hozzájárul a közbiztonság javításához.
Részt vettem a Közbiztonsági Egyeztető Fórum munkájában. Nagy hangsúlyt fektetek arra, hogy a közösségi együttélés szabályai mindenki számára egyértelműek legyenek és betartásra kerüljenek. Ennek érdekében intézkedtem, hogy a zuglói rendészet rendszeresen ellenőrizze az utcai üzletek környékén az italozást, amit több helyen sikerült jelentősen csökkenteni vagy megszüntetni. Ezen csoportos italozások felszámolását a jövőben is egyik fő feladatomnak tekintem. Ezek a fellépések több ponton is eredményesnek bizonyultak, és mérséklődött a zavaró csoportosulás.
A kábítószerrel kapcsolatos bűncselekmények visszaszorítása érdekében szoros együttműködést alakítottam ki a rendőrséggel. Ennek eredményeként Zuglóban több sikeres elfogás is történt 2025-ben.
Az egyik új kihívás, amellyel szembesültünk, a túlzsúfolt lakások problémája egyes zuglói társasházakban. Elindítottam ennek felmérését és a lehetséges szabályozási irányok kidolgozását. Közrendészeti fogadóóráimon számos zuglói lakos jelezte a közbiztonsággal kapcsolatos aggályait, tapasztalatait.
2025 októberében elindítottuk a zuglói közbiztonsági probléma térképet, amely lakossági visszajelzéseken alapul. Ez az eszköz segíti a célzott intézkedéseket és a valós problémák helyi szintű feltérképezését.
Összességében elmondhatom, hogy munkám során folyamatosan arra törekedtem, hogy a kerületben élők biztonságérzete javuljon, a bűnelkövetés visszaszoruljon, és a közösségi együttélés szabályai szigorúan betartásra kerüljenek. Továbbra is elkötelezetten dolgozom a kapcsolatok fenntartásán és új együttműködések kialakításán a szakmai szervezetekkel és civil partnerekkel egyaránt. Mindemellett fontosnak tartom a folyamatos tájékozódást, a problémák azonnali jelzését, és a hatékony közös fellépést, amely csak egymásra épülő intézkedésekkel érhető el.

